Egpaar in hof ná hulle glo luukse hotel bedriegOne and Only, Kaapstad (Foto: One and Only) Wayne Rix en sy vrou Janine het Maandag in die Bellville gespesialiseerde handelsmisdaadhof verskyn nadat hulle glo die One&Only-hotelgroep met R1.2 miljoen bedrieg het. Staatsaanklaer Simon Leope het aan landdros Sabrina Sonnenberg gesê die hofverrigtinge sou die vorm van ŉ pleitooreenkoms aangeneem het, maar die staat en verdediging kon nie oor ŉ toepaslike vonnis ooreenkom nie. Die verdediging wil adv. Malini Govender, hoof van die handelsmisdaadeenheid, versoek om die klagtes terug te trek. Die saak is tot 18 Junie uitgestel vir die uitslag van dié versoek. Volgens die klagstaat het Janine as ŉ finansiële klerk by die hotelgroep gewerk en haar pligte het die betaling van dienste gelewer, ingesluit. Die staat voer aan sy het betalings ter waarde van R1 246 234 in haar man se bankrekening inbetaal deur die groep se elektroniese stelsel te manipuleer. Die egpaar staan saam tereg op 60 aanklagte van bedrog en een van geldwassery. Die oortredings het glo tussen Januarie 2011 en November 2012 plaasgevind. Bron: Bert van Hees, News24-korrespondent